Oslos skolebygg forfaller. Rektor slår alarm.
Skolen skulle totalrehabiliteres. Så fikk de beskjeden som endret alt. Nå kommer ny skole tidligst i 2029.  – Jeg synes synd på elevene mine som ikke har en ordentlig skolegård. Jeg synes synd på de ansatte som ikke har bedre undervisningslokaler. Det sier Ronny Sollien Engebråten. Han er rektor ved Bolteløkka skole. I flere år har sentrumsskolen slitt med dårlig inneklima og et skolebygg i forfall. I 2019 ble det vedtatt at skolen skulle rehabiliteres. Bygningen ble klassifisert som «utgående kapasitet». Det betyr at den var i så dårlig stand at den enten måtte rives og erstattes med nybygg eller totalrehabiliteres. Bygget kan brukes i ni år til Byggestart var satt til våren 2020 med ferdigstillelse i januar 2022. I mellomtiden skulle elevene få erstatningslokaler i nærmiljøet.  Så kom kontrabeskjeden fra Utdanningsetaten. Rehabiliteringen av skolen ble utsatt til 2029.  – Plutselig mente de at skolen ikke var i så dårlig stand. Andre skoler hadde mer prekært behov, sier Engebråten. – Jeg reagerer på at en skole kan gå fra å være «utgående kapasitet» til å kunne brukes i ni år til. Ifølge rektoren har de ikke fått noen gode svar på utsettelsen fra etatene. – Dette er skuffende, irriterende og ganske håpløst. Ifølge Utdanningsetaten ble arbeidet først utsatt fordi det var et ønske fra skolens side å finne en annen løsning på midlertidige lokaler.  Oslobygg gjorde så noen tiltak for å bedre sikkerhet og inneklima på skolen. Blant annet ble det satt inn nye varmepumper og brannvarslere.  – Med disse tiltakene kunne rehabiliteringen utsettes, og det ble bestemt å avvente til 2029, skriver etaten i en e-post til Aftenposten. 37 av 45 skoleprosjekter forsinket Bolteløkka skole er ikke den eneste Oslo-skolen hvor oppussingen har latt vente på seg. Aftenposten har skrevet om gedigne hull i skolegården på Etterstad, vannlekkasje på Klemetsrud og råtne vinduer på Haugerud. Da byrådet la frem skolebehovsplanen i 2021, ble den møtt med massiv kritikk. Da var 36 av 43 planlagte skoleprosjekter forsinket eller utsatt med mellom ett og åtte år. Nå er to skoler blitt lagt til i planen. I tillegg er ni skoler ytterligere forsinket. Den nye skolebehovsplanen skal legges frem for bystyret senest høsten 2024. Sjekk din skole nederst i artikkelen. Stor frustrasjon FAU-leder på Bolteløkka skole, Magnus Ravlo Stokke, sier han frykter nye forsinkelser når den nye planen blir lagt frem. – Jeg stoler ikke på noen datoer før jeg ser gravemaskinen i skolegården, sier Stokke. Han forteller at mange foreldre er frustrert over at rehabiliteringen tar tid. – Dramatiske tall Oslo Venstre har tidligere tatt opp saken i bystyret. Førstekandidat Hallstein Bjercke mener flere av forsinkelsene bunner i at etatene ikke klarer å snakke sammen.  – Det er ingen i byrådet som skjærer gjennom og løser konfliktene. De får lov til å krangle med hverandre år etter år, sier Bjercke. Da Venstre satt i byråd, ble ni av ti skoler i Oslo bygd til rett tid og rett pris, ifølge Bjercke. – I dag er situasjonen motsatt. Disse dramatiske tallene er en illustrasjon på handlingslammelse og styringssvikt, sier Bjercke. – Skal vi få fart på skoleutbyggingen i Oslo, må vi ha et nytt byråd. Byråd: – Krevende Skolebyråd Sunniva Holmås Eidsvoll (SV) sier hun har stor forståelse for at foreldre og rektor opplever situasjonen som vanskelig. – Jeg skjønner at mange blir frustrert når det tar lengre tid enn planlagt å ferdigstille en skole. Jeg synes også det er krevende, skriver hun i en e-post. Byråden påpeker at mange skolebygg blir brukt til fritidsaktiviteter.  – De er en viktig møteplass for byens barn og unge etter skoletid. Dette gjør at skolebyggene blir stadig mer komplekse byggeprosjekter av høy kvalitet. Det kan øke risikoen for forsinkelser, skriver hun. Om kritikken fra Venstre, svarer byråden: – Venstre har flere ganger i denne valgkampen påstått at et stort antall skoleprosjekter i Oslo er forsinket. Det er en grov forenkling og vitner om billig politisk spill fra Venstre.  Oslo Høyre sier de ønsker at private og kommunale aktører skal samarbeide om å bygge skoler. —  Arbeiderpartiet og SV fjernet denne muligheten i 2015. Det skal vi gjeninnføre og vi skal bruke mer penger på skoleutbygging, sier Mehmet Kaan Inan, skolepolitisk talsperson i Oslo Høyre.
Bolteløkka skole i Oslo skulle ha vært totalrehabilitert i 2022, men arbeidet er blitt utsatt til 2029.  Skolen sliter med dårlig inneklima og et nedslitt bygg. Det har ført til stor frustrasjon blant elever, ansatte og foreldre.  Bolteløkka er ikke alene: 37 av 45 planlagte skoleprosjekter i Oslo er forsinket eller utsatt.